ПРОЕКТ НА

ПРОЦЕДУРА ЗА ИЗБОР НА КРЕДИТНА/ФИНАНСОВА ИНСТИТУЦИЯ ПО ЧЛ. 19 ОТ ЗАКОНА ЗА ОБЩИНСКИЯ ДЪЛГ

Чл.1. (1) Процедурата за избор на кредитна/финансова институция, на осн. чл.19 от Закона за общинския дълг се извършва въз основа на открита, прозрачна и недискриминационна процедура, проведена при условия и по ред, приети от Общинския съвет – Пловдив, с цел постигане на икономически най-изгодно решение за местната общност.

(2) Процедурата не се прилага за проекти, подлежащи на финансиране от „Фонд за органите за местното самоуправление в България – ФЛАГ“ ЕАД, от фонд „Енергийна ефективност и възобновяеми източници“, от фондовете на градско развитие, както и за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от „Фонд мениджър на финансови инструменти в България“ ЕАД въз основа на открита, прозрачна, пропорционална и недискриминационна процедура.

Чл.2. В процедурата може да участват лица, които са кредитна/финансова институция, притежаващи съответния лиценз или вписани в съответния регистър, съобразно вида на услугата, по която ще се извършва подборът.

Чл.3. В процедурата не може да участва лице, което:

1. е поставено под специален надзор по смисъла на чл. 115 от ЗКИ /Закон за кредитните институции/-приложимо за банки;
2. банка, спрямо която се прилагат оздравителни мерки или прекратителни процедури по реда на Закона за кредитните институции;
3. има публични задължения към общината и държавата по смисъла на Данъчно-осигурителния процесуален кодекс;
4. е обявено в несъстоятелност или е в производство по несъстоятелност;
5. е в ликвидация.

Чл.4.(1) Кметът на общината изготвя обявление за избор на кредитна/финансова институция и документация за участие в процедурата. Обявлението съдържа най-малко следната информация:

1. Решение на Общински съвет - Пловдив по чл. 17 от Закона за общинския дълг;
2. описание на проекта/обекта/ услугата;
3. размер и вид на финансирането;
4. срок на валидност на офертите;

5. критерии и методика за оценяване и класиране на офертите;

1. начин на достъп до документацията за участие в процедурата;
2. място, срок и начин на подаване на офертите;
3. наименование, адрес, телефон, факс, електронен адрес на община Пловдив и лице за контакт.

(2) Обявлението се публикува на официалната интернет страница на община Пловдив.

(3) Срокът за подаване на оферти и документация се определя в обявлението и не може да бъде по-кратък от 10 работни дни, считано от датата на публикуването;

(4) Офертите и документите към тях следва да бъдат на български език и се подават в запечатани непрозрачни опаковки.

.Чл.5.(1) Документацията за участие в процедурата съдържа най-малко следната информация:

1. Обявлението за избор на кредитна/финансова институция;
2. описание на проекта/обекта/услугата;
3. критерии и методика за оценяване и класиране на офертата;
4. актуални данни за финансовото състояние на общината и последния заверен годишен отчет за изпълнението на общинския бюджет;

(2) Участникът е длъжен в процеса на провеждане на процедурата да уведоми община Пловдив за всички настъпили промени в декларираните обстоятелствата в 7-дневен срок от настъпването им.

(3) Комуникацията и действията на община Пловдив и на участниците, свързани с настоящата процедура, се осъществяват на български език в писмен вид.

(4) Участник може да представя своите писма и уведомления чрез пощенска или друга куриерска услуга с препоръчана пратка с обратна разписка, или чрез използване на друго общодостъпно средство. Всички волеизявления следва да бъдат адресирани до обявения по-долу адрес на община Пловдив: гр. Пловдив, пл. „Стефан Стамболов“ № 1, деловодство, п.к.4000.

Чл.6. Кметът на общината назначава комисия, която се състои от нечетен брой членове, като се определят и резервни членове. В състава на комисията задължително се включват правоспособен юрист и икономист. Кметът може да привлича и външни експерти за членове или консултанти към комисията.

Чл.7. (1) Не може да бъде член комисията лице, което:

1. има материални интереси в съответната кредитна/финансова институция, различни от тези на вложител;
2. е свързано лице по смисъла на Търговския закон с кандидат в процедурата;
3. е служител на съответната финансова/кредитна институция;

(2) Членовете на комисията и консултантите са длъжни да пазят в тайна фактите и обстоятелствата, които са узнали във връзка със своята работа в комисията;

(3) Членовете на комисията и консултантите представят декларации, относно обстоятелствата по ал.1 и ал.2 в началото на заседанието по отваряне на офертите.

(4) При промяна в обстоятелства по ал.1 и ал.2, преди приключване на работата на комисията, съответния член е длъжен да си направи самоотвод и се замества от резервен член на комисията, за което се съставя протокол.

Чл.8.(1) В деня и часа за отваряне на офертите, посочени в обявлението, комисията провежда публично заседание, на което имат право да присъстват участниците подали оферти или техни упълномощени представители. Офертите се подават в запечатани непрозрачни опаковки.

1. Комисията проверява целостта и отваря по реда на тяхното постъпване запечатаните непрозрачни опаковки и оповестява съдържанието им. Информацията се записва в протокола на комисията. С това действие приключва публичната част на заседанието.
2. След приключване на публичната част на заседанието, комисията разглежда подадените документи по допустимост и допуска до участие кандидатите, чиито документи отговарят на условията в обявлението и документацията.

(4) При установяване на липсващ документ от минималните изисквания или липсваща информация, или несъответствия, комисията има право да изиска от участника допълнителни документи или информация. Допълнителните документи/информация се предоставят от участниците на комисията в тридневен срок от получаване на уведомлението за установени липси на документи, информация или несъответствия.

Чл.9.(1) Комисията разглежда допуснатите до участие оферти, като ги оценява съгласно предварително обявените критерии и методика.

(2) Решенията на комисията се взимат с мнозинство повече от половината от общия брой на членовете й.

(3) Когато член на комисията не е съгласен с взетото решение, той подписва протокола с особено мнение и писмено излага мотивите си.

(4) Когато по обективни причини член на комисията не може да изпълнява задълженията си, той се замества от резервен член, за което се съставя протокол.

(5) Комисията съставя протокол за своята работа и изготвя доклад с класирането на кандидатите, като определя спечелилия/класирания на първо място кандидат. Докладът и протоколът се предоставят на Кмета на община Пловдив.

Чл.10.(1) Въз основа на доклада Кметът на общината внася в Общински съвет - Пловдив предложение за одобряване избора на кредитна/финансова институция по чл.9, ал.5.

(2) Общински съвет-Пловдив приема решение, с което:

1. одобрява кредитната/финансова институция, която да осигури необходимото финансиране;

2. утвърждава проектодоговор;

3. възлага на Кмета да сключи договор с одобрената кредитна/финансова институция;

Чл.11. Кметът може да прекрати процедурата със заповед, публикувана на интернет страницата на община Пловдив, когато:

а/ не е подадена нито една оферта;

б/няма кандидат или участник, който отговаря на изискванията;

в/ никоя от офертите не отговаря на предварително обявените условия;

г/ отпадне необходимостта от провеждане на процедурата в резултат на съществена промяна в обстоятелствата, както и при невъзможност да се осигури финансиране за изпълнението на процедурата по причини, които не са били предвидени.

Чл.12.(1) Поемането на дълг чрез емисия на общински ценни книжа се извършва при условията и по реда на настоящата процедура.

(2) Когато емисията на общински ценни книжа е предназначена за публично предлагане, се прилагат разпоредбите на Закона за публичното предлагане на ценни книжа;

(3) Когато емисията на общински ценни книжа не е предназначена за публично предлагане, инвеститори могат да бъдат единствено институционални инвеститори по смисъла на параграф 1, т.1, буква „в“ от допълнителните разпоредби на Закона за публичното предлагане на ценни книжа.